ארתור רקהאם

**ארתור רקהאם** (באנגלית: **Arthur Rackham**; 19 בספטמבר 1867, לואישהאם, לונדון – 6 בספטמבר 1939, לימפספילד, מחוז סארי) היה מאייר אנגלי, שנודע בעיקר באיוריו לסיפורי מעשיות וספרי ילדים.

## ביוגרפיה
רקהאם נולד בשנת 1867 בלואישהאם שבלונדון, במשפחה בת 12 ילדים. ב-1884, כשהיה בן 17, נסע עם שתי דודותיו בספינה לאוסטרליה במטרה להיטיב עם בריאותו הרופפת. בגיל 18, לאחר ששב לבריטניה, עבד כפקיד במשרד הכבאות בווסטמינסטר ובמקביל החל בלימודי ערב בבית הספר לַמבֶּת' לאמנות (Lambeth School of Art).

בשנת 1892 עזב את משרת הפקידות והחל לעבוד בעיתון *The Westminster Budget* ככתב ומאייר. איוריו הראשונים לספר הופיעו ב-1893 בספר "אל העבר האחר" (*To the Other Side*) מאת תומאס רודס (Rhodes), אולם עבודתו הרצינית הראשונה הייתה האיורים לקובץ הסיפורים הקצרצרים  של אנתוני הופ , *The Dolly Dialogues*. מכאן ואילך הפכו האיורים לספרים לקריירה של רקהאם לשארית חייו.
הוא השתתף בשבועון הסאטירה וההומור "פאנץ' (*Punch*) וב-*The Graphic*, ואייר ספרים רבים, בהם "הרפתקאות אליס בארץ הפלאות", משלי איזופוס, "חלום ליל קיץ", "פיטר פן".

בתערוכה העולמית של מילאנו ב-1906 זכה רקהאם במדליית זהב, וב-1912 זכה שוב במדליית זהב בברצלונה.
יצירותיו הוצגו בתערוכות רבות, בהן תערוכה שנערכה בלובר בפריז ב-1914.

בשנת 1903 נישא לאדית סטארקי  (1867–1941), ציירת דיוקנאות. ב-1908 נולדה לזוג בת, ברברה.
רקהאם נפטר ב-1939 מסרטן בביתו שבכפר לימפספילד , במחוז סארי שבדרום-מזרח אנגליה.

## טכניקה
רקהאם המציא טכניקה ייחודית משלו, הדומה לרפרודוקציה של תצלום: תחילה היה משרטט בעיפרון את קווי המתאר, ואז היה מתווה בתוכו צורות ופרטים. לאחר מכן היה מוסיף קווים בעט ובטוש שחור (דיו הודי ), ולאחר שהתייבש הדיו היה מוחק את שרידי העיפרון. בציורי צבע היה משתמש בצבעים רבים, ויוצר גוונים שקופים-למחצה.
בנוסף, הוא השתמש בגזירי צלליות. היה זה פיתוח שלו לטכניקה שרווחה בציורי דיוקן במאה ה-19. רקהאם עשה שימוש בטכניקה זו כבר בעבודותיו המוקדמות, אולם היא הגיעה לשיאה בשנים שלאחר מלחמת העולם הראשונה, באיוריו ל"סינדרלה" (1919) ו"היפהפייה הנרדמת" (1920).

## השפעתו
ארתור רקהאם נחשב לאחד המאיירים המובילים בתור הזהב של האיור הבריטי (1900–1914). בתקופה זו היה ביקוש רב לספרים המלווים באיורים איכותיים, שנהוג היה לתת כמתנה בחג המולד. רבים מספריו של רקהאם הופקו במהדורה רגילה ולצדה מהדורה מוגבלת מהודרת, פעמים רבות כרוכה ב-קלף ולעיתים חתומה על ידו. הפופולריים שבהם הודפסו בהמשך בפורמט קטן וזול יותר (octavo edition). עם פרוץ המלחמה פסק הביקוש לספרים באיכות כזו, ובשנות ה-20 הלך ודעך באופן כללי הביקוש לסיפורי פנטזיה ומעשיות.

לאחר מותו זכו יצירותיו לפופולריות בבריטניה ובאמריקה הצפונית. תעשיית כרטיסי ברכה עושה שימוש בתמונותיו, ורבים מספריו עדיין נדפסים ונמכרים.

## גלריה

Hansel-and-gretel-rackham.jpg|איור ל"עמי ותמי", מתוך *[[מעשיות האחים גרים|The Fairy Tales of the Brothers Grimm]]* בתרגום גברת אדגר לוקס (1909)
Giants and Freia.jpg|הענקים לוכדים את פְרֶיָה: אחד מאיוריו של רקהאם ל"זהב הריין" מאת ריכרד וגנר (1911)
Ring47.jpg|"זיגפריד מעיר את ברונהילדה", איור ל"זיגפריד" של וגנר (1911)
Siegfried rhinemaidens.jpg|"בנות הריין וזיגפריד", איור ל"דמדומי האלים" של וגנר (1911)
Ring42.jpg|זיגפריד מחשל מחדש את החרב נוֹטוּנג בעוד מימֶה רוקח שיקוי שינה שישמש נגדו, איור ל"זיגפריד" (1911)
Alberich hagen.jpg|אלבריך משוחח עם האגן, איור ל"דמדומי האלים" (1911)
Illustration to Richard Wagner's "Das Rheingold".jpg|אלבריך חובש את הטרנהלם  ונעלם, אחיו מימה נותר נראה, איור ל"זהב הריין" (1911)
Sigurd kills Fafnir by Rackham.jpg|"זיגפריד קוטל את פאפניר", איור ל"זיגפריד" (1911)
Ring28.jpg|דהרת הוולקירות, איור ל"הוולקיריה" (1911)
Nornsweaving.jpg|"הנורנות טוות את הגורל", איור ל"דמדומי האלים" (1911)
Valkyrie horseback.jpg|ולקיריה רכובה על סוס
Sangreal.jpg|"היאך בטירת קרבונק  אחזה עלמה בגביע הקדוש וחזתה את הישגיו של גלהאד", איור לספרו של אלפרד ויליאם פולארד  *The Romance of King Arthur and His Knights of the Round Table* (1917)
The Three Bears - Project Gutenberg eText 17034.jpg|"שלושת הדובים", איור מתוך *English Fairy Tales* (1918) מאת פלורה אנני סטיל 
Galligantus - Project Gutenberg eText 17034.jpg|"הענק גרגנטואה והמכשף הזקן המרושע הופכים את בתו של הדוכס לאיילה לבנה", מתוך *English Fairy Tales* (1918)
Jack and the Beanstalk Giant - Project Gutenberg eText 17034.jpg|"פי-פי-פוֹ-פוּם, אני מריח את ניחוח דמו של אנגלי": איור ל"ג'ק ואפון הפלא", מתוך *English Fairy Tales* (1918)
Cormoran - Project Gutenberg eText 17034.jpg|"הענק מקורמור  היה אימתם של הכפרים כולם", מתוך *English Fairy Tales* (1918)
Illustration_to_the_ballad_Young_Beckie_from_"Some_British_Ballads".jpg|"עורי, הו עורי, ברד איזבל": איור לבלדה "בקי הצעירה"  מתוך *Some British Ballads* (1919)
The-Twa-Corbies.jpg|"שני בני עורב", איור מתוך *Some British Ballads* (1919)


## קישורים חיצוניים

* יצירותיו של ארתור רקהאם בפרויקט גוטנברג
* יצירותיו של ארתור רקהאם בארכיון האינטרנט
* אגודת ארתור רקהאם
* איורים מאת ארתור רקהאם באתר SurLaLune Fairy Tales
* מיצירותיו של רקהאם באתר Spirit of the Ages
* ארתור רקהאם באתר Innovated Life
* The Illustrators Project: Arthur Rackham (1867–1939), באתר ספריית אוניברסיטת פיטסבורג
* Arousing Delight: Arthur Rackham, Artist and Illustrator, באתר הספרייה ההיסטורית ע"ש קלארק, אוניברסיטת מישיגן המרכזית
* ארתור רקהאם באתר JVJ Publishing
* עוד מאיוריו ותצלום משנת 1914 באתר American Art Archives
* 
* 
* 

## הערות שוליים

קטגוריה:מאיירים בריטים
קטגוריה:ציירים בריטים
קטגוריה:ציירי פנטזיה
קטגוריה:מונצחים בשלט כחול של ארגון המורשת האנגלית
קטגוריה:בריטים שנולדו ב-1867
קטגוריה:בריטים שנפטרו ב-1939